पाएं अपने शहर की ताज़ा ख़बरें और फ्री ई-पेपरडाउनलोड करें
लुधियाना. तेज हवाओं के कारण ताजपुर रोड स्थित गुरु अर्जुन देव नगर कॉलोनी में एक घर की छत्त से टीन की चादर उड़कर बिजली की हाई वोल्टेज तारों से टकरा गई, इससे जोरदार धमाका हुआ। हाई वोल्टेज तार जिस घर की छत्त से छूकर निकल रही थी उस घर के बिजली के सामानों में आग लग गई।
इस दौरान फोन चार्जिंग पर लगाकर बात कर रही लड़की करंट लगने से बेहोश हो गई। गौरतलब है कि इस घर में पिछले साल दशहरे पर करंट लगने से एक लड़के की मौत हो गई थी। भास्कर ने घर से छूकर निकल रही हाई वोल्टेज तारों के संबंध में खबर प्रकाशित की थी लेकिन अधिकारियों ने ध्यान नहीं दिया।
मकान मालिक सुरेश कुमार ने बताया कि दोपहर को वे घर पर सो रहे थे। बाहर धमाके की आवाज हुई। बेटी की चीख सुनाई दी। कमरे में जाकर देखा तो वह बेहोश थी। उसे अस्पताल में दाखिल करवाया गया है। हादसे के कई लोगों के बिजली उपकरण जल गए हैं।
पहले भी हो चुका है हादसा: सुरेश ने बताया कि पिछले साल दशहरे पर एक लड़का कबूतर पकडऩे के लिए छत्त पर चढ़ा था। करंट से उसकी मौके पर मौत हो गई थी। इलाके के एसडीओ ने कहा था कि घर के ऊपर से जा रही हाई वोल्टेज तारों को ऊपर करवाएंगे। मकान मालिक ने भी घर की ऊपरी मंजिल तोडऩे पर सहमति जताई थी। लेकिन न तो मकान की छत्त तोड़ी गई और न ही तारों को ऊपर किया।
तेज हवाओं से पावर कॉम का फीडर डाउन, बिजली प्रभावित
लुधियाना. महानगर में मंगलवार को मौसम खुशनुमा रहने से लोगों को गर्मी से राहत मिली। लेकिन तेज हवाओं के कारण फीडर सिस्टम डाउन होने से कई इलाकों में बिजली प्रभावित रही। सोमवार से बिजली की समस्या से जूझ रहे लोग मंगलवार को भी बिजली कट से परेशान रहे। जानकारी के मुताबिक सुंदर नगर डिवीजन के अंतर्गत आती कृष्णा कॉलोनी, सुभाष नगर व इसके निकटवर्ती इलाकों तथा हैबोवाल के इलाके में बिजली की समस्या आती रही। बिजली की समस्या से केवल शहर ही नहीं बल्कि पंजाब के कई हिस्से प्रभावित रहे।
बिजली के कट के कारण पानी की किल्लत भी हो गई। सोमवार को कंट्रोल रूम में बिजली की समस्या से परेशान लोगों की शिकायतों की संख्या ४०० के करीब पहुंच गई थी जबकि मंगलवार को सुहाना मौसम होने के बाद भी रात्रि 9 बजे तक 200 से अधिक शिकायतें रहीं। कंप्लेंट अफसर ने बताया कि रोजाना 200 के करीब शिकायतें हो ही जाती हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn